title: Vykonávacie nariadenie Komisie (EÚ) č. 984/2012 z  24. októbra 2012 , ktorým sa mení a dopĺňa nariadenie Komisie (ES) č. 391/2007, ktorým sa ustanovujú podrobné pravidlá vykonávania nariadenia Rady (ES) č. 861/2006, pokiaľ ide o výdavky, ktoré vznikli členským štátom pri implementácii monitorovacích a kontrolných systémov použiteľných pre spoločnú politiku rybného hospodárstva

text:
               25.10.2012

               SK

               Úradný vestník Európskej únie

               L 295/9

         VYKONÁVACIE NARIADENIE KOMISIE (EÚ) č. 984/2012
   z 24. októbra 2012,
   ktorým sa mení a dopĺňa nariadenie Komisie (ES) č. 391/2007, ktorým sa ustanovujú podrobné pravidlá vykonávania nariadenia Rady (ES) č. 861/2006, pokiaľ ide o výdavky, ktoré vznikli členským štátom pri implementácii monitorovacích a kontrolných systémov použiteľných pre spoločnú politiku rybného hospodárstva
   EURÓPSKA KOMISIA,
   so zreteľom na Zmluvu o fungovaní Európskej únie,
   so zreteľom na nariadenie Rady (ES) č. 861/2006 z 22. mája 2006, ktorým sa ustanovujú finančné opatrenia Spoločenstva na vykonávanie spoločnej politiky v oblasti rybného hospodárstva a finančné opatrenia v oblasti morského práva (1), a najmä na jeho článok 8 ods. 2,
   keďže:

               (1)

               Únia financuje akcie členských štátov v oblasti kontroly a presadzovania práva v sektore rybného hospodárstva od roku 1990 v súlade s cieľmi stanovenými v nariadení Rady (ES) č. 2371/2002 z 20. decembra 2002 o ochrane a trvalo udržateľnom využívaní zdrojov rybného hospodárstva v rámci spoločnej politiky v oblasti rybolovu (2).

               (2)

               Nariadením (ES) č. 861/2006 sa okrem iného stanovujú finančné opatrenia Únie týkajúce sa výdavkov na kontrolu a inšpekciu rybolovu, ako aj na dozor nad ním na obdobie rokov 2007 – 2013. Nariadením Komisie (ES) č. 391/2007 (3) sa ustanovujú podrobné pravidlá vykonávania týchto opatrení.

               (3)

               Nariadením Európskeho parlamentu a Rady (EÚ) č. 693/2011 (4) sa upravil deň, dokedy musia členské štáty oznámiť Komisii svoj program kontroly rybného hospodárstva.

               (4)

               Z dôvodu zjednodušenia a so zreteľom na nízke náklady na niektoré investície je vhodné, aby sa projekty pod 40 000 EUR schvaľovali bez požadovania odôvodnenia členských štátov.

               (5)

               Pravidlá týkajúce sa podkladových dokumentov k žiadostiam o predbežné financovanie by mali byť v súlade s ustanoveniami nariadenia Komisie (ES, Euratom) č. 2342/2002 z 23. decembra 2002, ktorým sa ustanovujú podrobné pravidlá na vykonávanie nariadenia Rady (ES, Euratom) č. 1605/2002 o rozpočtových pravidlách, ktoré sa vzťahujú na všeobecný rozpočet Európskych spoločenstiev (5).

               (6)

               Vzhľadom na zásadu riadneho finančného hospodárenia by členské štáty mali mať jasné informácie o pravidlách, ktoré majú dodržiavať, aby mohli využívať finančnú pomoc Únie na výdavky vynaložené v oblasti kontroly a presadzovania práva v sektore rybného hospodárstva.

               (7)

               Pravidlá uplatniteľné na finančné príspevky Únie na vnútroštátne programy kontroly by sa mali zjednodušiť a sprehľadniť.

               (8)

               Investície, ktoré sa týkajú oblasti kontroly a presadzovania, môžu uskutočňovať príslušné vnútroštátne orgány, správne orgány alebo súkromný sektor. Výkaz výdavkov by sa mal zopdovedajúcim spôsobom upraviť.

               (9)

               Nariadenie (ES) č. 391/2007 by sa preto malo zodpovedajúcim spôsobom zmeniť a doplniť.

               (10)

               Opatrenia stanovené v tomto nariadení sú v súlade so stanoviskom Výboru pre rybolov a akvakultúru,

         PRIJALA TOTO NARIADENIE:
   Článok 1
   Nariadenie (ES) č. 391/2007 sa mení a dopĺňa takto:

               (1)

               V článku 3 sa ods. 1 nahrádza takto:
               „1.   Členské štáty, ktoré si želajú získať finančný príspevok na výdavky vzniknuté podľa článku 8 písm. a) nariadenia (ES) č. 861/2006, Komisii do 15. novembra roku predchádzajúceho príslušnému roku vykonávania oznámia ročný program kontroly rybného hospodárstva.“

               (2)

               V článku 5 sa vypúšťa písmeno c).

               (3)

               V článku 10 sa názov nahrádza názvom „Predbežné financovanie“.

               (4)

               V článku 10 ods. 1 sa slovo „zálohu/zálohy“ nahrádza slovami „predbežné financovanie/predbežného financovania“.

               (5)

               V článku 10 sa ods. 2 nahrádza takto:
               „2.   Predbežné financovanie sa uhrádza buď na základe zmluvy uzavretej medzi príslušným správnym orgánom a dodávateľom alebo na základe akýchkoľvek podkladových dokumentov, ktoré umožnia skontrolovať súlad financovaných činností s projektmi uvedenými v odseku 1.“

               (6)

               V prílohe IV písm. a) sa bod iv) nahrádza takto:

                           „iv)

                           cestovné náklady inšpektorov, štátnych zástupcov, sudcov a rybárov, ktorí sa zúčastňujú na školeniach, ako aj školiteľov.“

               (7)

               Príloha V sa mení a dopĺňa takto:

                           a)

                           písmeno h) sa nahrádza takto:

                                       „h)

                                       platy zamestnancov vnútroštátnych správnych orgánov a náhrady“;

                           b)

                           dopĺňa sa toto písmeno i):

                                       „i)

                                       granty.“

               (8)

               Bod x) prílohy VI sa nahrádza takto:

                           „x)

                           V prípade odbornej prípravy a seminárov sa uvedú informácie týkajúce sa problematiky, prednášateľ, zoznam zúčastnených a dátum a miesto odbornej prípravy.“

               (9)

               Príloha VII sa nahrádza textom uvedeným v prílohe k tomuto nariadeniu.

         Článok 2
   Toto nariadenie nadobúda účinnosť tretím dňom po jeho uverejnení v Úradnom vestníku Európskej únie.

      Toto nariadenie je záväzné v celom rozsahu a priamo uplatniteľné vo všetkých členských štátoch v súlade so zmluvami.
      V Bruseli 24. októbra 2012

            Za Komisiu

            predseda

         José Manuel BARROSO

      (1)  Ú. v. EÚ L 160, 14.6.2006, s. 1.

      (2)  Ú. v. EÚ L 358, 31.12.2002, s. 59.

      (3)  Ú. v. EÚ L 97, 12.4.2007, s. 30.

      (4)  Ú. v. EÚ L 192, 22.7.2011, s. 33.

      (5)  Ú. v. ES L 248, 16.9.2002, s. 1.

      PRÍLOHA

            „PRÍLOHA VII

               Výkaz výdavkov

            VÝDAVKY (1) VZNIKNUTÉ PRI REALIZÁCII VNÚTROŠTÁTNEHO PROGRAMU NA IMPLEMENTÁCIU SYSTÉMOV KONTROLY, INŠPEKCIE A DOZORU NAD RYBOLOVNÝMI ČINNOSŤAMI
            Podľa článku 11 nariadenia Komisie (ES) č. 391/2007
            Rozhodnutie Komisie z /č. _
            Vnútroštátny odkaz (ak existuje)_
            Ja podpísaný _ zastupujúci orgán _ zodpovedný za príslušné finančné a kontrolné postupy týmto po overení potvrdzujem, že všetky ďalej uvádzané sumy predstavujú celkové náklady vyplatené v roku 20_v súlade s príslušnými vnútroštátnymi predpismi v súvislosti so schválenými projektmi, ktoré súvisia s akciami ustanovenými v článku 8 písm. a) nariadenia Rady (ES) č. 861/2006:

                        a)

                        Výpočtová technika a IT siete

                        _EUR (2)

                        b)

                        Technologické zariadenia diaľkového ovládania a elektronické záznamové a ohlasovacie zariadenia

                        _EUR

                        c)

                        Pilotné projekty v oblasti nových technológií

                        _EUR

                        d)

                        Školiace a výmenné programy pre štátnych zamestnancov kontroly

                        _EUR

                        e)

                        Pilotné inšpekčné a pozorovateľské schémy

                        _EUR

                        f)

                        Posúdenie verejných výdavkov v oblasti kontroly

                        _EUR

                        g)

                        Semináre a médiá

                        _EUR

                        h)

                        Nákup a modernizácia plavidiel a lietadiel

                        _EUR

                        SPOLU

                        _EUR

                  Takisto potvrdzujem, že výkaz výdavkov je presný a že v žiadosti o platbu sú uvedené všetky spätne získané sumy.
            Operácie sa uskutočnili v súlade s cieľmi stanovenými v nariadení Rady (ES) č. 861/2006 a v nariadení Komisie (ES) č. 391/2007 a v súlade s ustanoveniami nariadenia (ES) č. 2371/2002, najmä pokiaľ ide o:

                        —

                        súlad s podmienkami ustanovenými v nariadení (ES) č. 391/2007. V prípade zákazok verejného obstarávania potvrdzujem, že zákazky boli zadané hospodársky najvýhodnejšej ponuke v snahe zabrániť akémukoľvek stretu záujmov v súlade so zásadou transparentnosti a rovného zaobchádzania a v príslušných prípadoch v súlade s právnymi predpismi Spoločenstva týkajúcimi sa koordinácie postupov pri zadávaní verejných zákaziek na stavebné práce, dodávky a služby.

                        —

                        uplatňovanie riadiacich a kontrolných postupov zameraných na overovanie toho, že spolufinancované produkty a služby boli dodané a že uplatňované výdavky skutočne vznikli, a na predchádzanie, zisťovanie a nápravu nezrovnalostí, stíhanie podvodov a vymáhanie neoprávnene vyplatených súm.

                  Napokon potvrdzujem, že som dostal/nedostal (3) zálohu na vyššie uvedenú(-é) akciu(-ie) _.
            Výkaz výdavkov je presný.
            Dátum
            Meno veľkým tlačeným písmom, odtlačok pečiatky, funkcia a podpis príslušného orgánu

         (1)  Investície uvedené v článku 8 písm. a) bode i) nariadenia (ES) č. 861/2006 môžu vykonávať príslušné vnútroštátne orgány, správne orgány alebo súkromný sektor.

         (2)  Presná suma na dve desatinné miesta.

         (3)  Nehodiace sa prečiarknite.“


title: Vykonávacie nariadenie Komisie (EÚ) č. 316/2013 z  5. apríla 2013 , ktorým sa stanovuje koeficient pridelenia, ktorý sa má uplatniť na žiadosti o dovozné povolenia na olivový olej podané 1. a  2. apríla 2013 v rámci tuniskej colnej kvóty, a ktorým sa pozastavuje vydávanie dovozných povolení na mesiac apríl 2013

text:
               6.4.2013

               SK

               Úradný vestník Európskej únie

               L 97/3

         VYKONÁVACIE NARIADENIE KOMISIE (EÚ) č. 316/2013
   z 5. apríla 2013,
   ktorým sa stanovuje koeficient pridelenia, ktorý sa má uplatniť na žiadosti o dovozné povolenia na olivový olej podané 1. a 2. apríla 2013 v rámci tuniskej colnej kvóty, a ktorým sa pozastavuje vydávanie dovozných povolení na mesiac apríl 2013
   EURÓPSKA KOMISIA,
   so zreteľom na Zmluvu o fungovaní Európskej únie,
   so zreteľom na nariadenie Rady (ES) č. 1234/2007 z 22. októbra 2007 o vytvorení spoločnej organizácie poľnohospodárskych trhov a o osobitných ustanoveniach pre určité poľnohospodárske výrobky (nariadenie o jednotnej spoločnej organizácii trhov) (1),
   so zreteľom na nariadenie Komisie (ES) č. 1301/2006 z 31. augusta 2006, ktorým sa ustanovujú všeobecné pravidlá pre správu dovozných colných kvót pre poľnohospodárske produkty spravovaných prostredníctvom systému dovozných licencií (2), a najmä na jeho článok 7 ods. 2,
   keďže:

               (1)

               Článkom 3 ods. 1 a 2 Protokolu 1 (3) k Európsko-stredomorskej dohody ustanovujúcej pridruženie medzi Európskym spoločenstvom a jeho členskými štátmi na jednej strane a Tuniskou republikou na strane druhej (4) sa otvára colná kvóta s nulovou sadzbou na dovoz neupraveného olivového oleja patriaceho pod číselné znaky KN 1509 10 10 a 1509 10 90, úplne získaného v Tunisku a prepravovaného priamo z tejto krajiny do Európskej únie v limite stanovenom na každý rok.

               (2)

               Článkom 2 ods. 2 nariadenia Komisie (ES) č. 1918/2006 z 20. decembra 2006, ktorým sa otvára colná kvóta a stanovuje spravovanie colnej kvóty na olivový olej s pôvodom v Tunisku (5), sa ustanovujú maximálne mesačné množstvá, na ktoré sa môžu vydať dovozné povolenia.

               (3)

               V súlade s článkom 3 ods. 1 nariadenia (ES) č. 1918/2006 sa príslušným orgánom podali žiadosti o vydanie dovozných povolení na celkové množstvo prekračujúce hranicu stanovenú na mesiac apríl v článku 2 ods. 2 uvedeného nariadenia.

               (4)

               Za týchto okolností musí Komisia stanoviť koeficient pridelenia, ktorý umožní výdaj dovozných povolení v pomere k množstvu, ktoré je k dispozícii.

               (5)

               Keďže sa na mesiac apríl dosiahla príslušná hranica, nemožno na tento mesiac vydať žiadne dovozné povolenie,

         PRIJALA TOTO NARIADENIE:
   Článok 1
   Žiadostiam o dovozné povolenia podaným 1. a 2. apríla 2013 na základe článku 3 ods. 1 nariadenia (ES) č. 1918/2006 sa dáva koeficient pridelenia 29,360509 %.
   Vydávanie dovozných povolení na množstvá požadované od 8. apríla 2013 sa na apríl 2013 pozastavuje.
   Článok 2
   Toto nariadenie nadobúda účinnosť 6. apríla 2013.

      Toto nariadenie je záväzné v celom rozsahu a priamo uplatniteľné vo všetkých členských štátoch.
      V Bruseli 5. apríla 2013

            Za Komisiu v mene predsedu

         José Manuel SILVA RODRÍGUEZ

            generálny riaditeľ pre poľnohospodárstvo a rozvoj vidieka

      (1)  Ú. v. EÚ L 299, 16.11.2007, s. 1.

      (2)  Ú. v. EÚ L 238, 1.9.2006, s. 13.

      (3)  Ú. v. ES L 97, 30.3.1998, s. 57.

      (4)  Ú. v. ES L 97, 30.3.1998, s. 2.

      (5)  Ú. v. EÚ L 365, 21.12.2006, s. 84.


title: Vykonávacie nariadenie Komisie (EÚ) 2016/1451 z 2. septembra 2016, ktorým sa ustanovujú paušálne dovozné hodnoty na určovanie vstupných cien niektorých druhov ovocia a zeleniny

text:
               3.9.2016

               SK

               Úradný vestník Európskej únie

               L 237/10

         VYKONÁVACIE NARIADENIE KOMISIE (EÚ) 2016/1451
   z 2. septembra 2016,
   ktorým sa ustanovujú paušálne dovozné hodnoty na určovanie vstupných cien niektorých druhov ovocia a zeleniny
   EURÓPSKA KOMISIA,
   so zreteľom na Zmluvu o fungovaní Európskej únie,
   so zreteľom na nariadenie Európskeho parlamentu a Rady (EÚ) č. 1308/2013 zo 17. decembra 2013, ktorým sa vytvára spoločná organizácia trhov s poľnohospodárskymi výrobkami a ktorým sa zrušujú nariadenia Rady (EHS) č. 922/72, (EHS) č. 234/79, (ES) č. 1037/2001 a (ES) č. 1234/2007 (1),
   so zreteľom na vykonávacie nariadenie Komisie (EÚ) č. 543/2011 zo 7. júna 2011, ktorým sa ustanovujú podrobné pravidlá uplatňovania nariadenia Rady (ES) č. 1234/2007, pokiaľ ide o sektory ovocia a zeleniny a spracovaného ovocia a zeleniny (2), a najmä na jeho článok 136 ods. 1,
   keďže:

               (1)

               Vykonávacím nariadením (EÚ) č. 543/2011 sa v súlade s výsledkami Uruguajského kola mnohostranných obchodných rokovaní ustanovujú kritériá, na základe ktorých Komisia stanovuje paušálne hodnoty na dovoz z tretích krajín, pokiaľ ide o výrobky a obdobia uvedené v časti A prílohy XVI k uvedenému nariadeniu.

               (2)

               Paušálne dovozné hodnoty sa vypočítajú každý pracovný deň v súlade s článkom 136 ods. 1 vykonávacieho nariadenia (EÚ) č. 543/2011, pričom sa zohľadnia premenlivé každodenné údaje. Toto nariadenie by preto malo nadobudnúť účinnosť dňom jeho uverejnenia v Úradnom vestníku Európskej únie,

         PRIJALA TOTO NARIADENIE:
   Článok 1
   Paušálne dovozné hodnoty uvedené v článku 136 vykonávacieho nariadenia (EÚ) č. 543/2011 sú stanovené v prílohe k tomuto nariadeniu.
   Článok 2
   Toto nariadenie nadobúda účinnosť dňom jeho uverejnenia v Úradnom vestníku Európskej únie.

      Toto nariadenie je záväzné v celom rozsahu a priamo uplatniteľné vo všetkých členských štátoch.
      V Bruseli 2. septembra 2016

            Za Komisiu

            v mene predsedu

         Jerzy PLEWA

            generálny riaditeľ pre poľnohospodárstvo a rozvoj vidieka

      (1)  Ú. v. EÚ L 347, 20.12.2013, s. 671.

      (2)  Ú. v. EÚ L 157, 15.6.2011, s. 1.

      PRÍLOHA

         Paušálne dovozné hodnoty na určovanie vstupných cien niektorých druhov ovocia a zeleniny

                  (EUR/100 kg)

                  Číselný znak KN

                  Kód tretej krajiny (1)

                  Paušálna dovozná hodnota

                  0702 00 00

                  MA

                  160,3

                  ZZ

                  160,3

                  0707 00 05

                  TR

                  116,3

                  ZZ

                  116,3

                  0709 93 10

                  TR

                  135,1

                  ZZ

                  135,1

                  0805 50 10

                  AR

                  170,1

                  CL

                  159,8

                  MA

                  157,0

                  TR

                  156,0

                  UY

                  150,7

                  ZA

                  167,8

                  ZZ

                  160,2

                  0806 10 10

                  EG

                  168,7

                  TR

                  127,7

                  ZZ

                  148,2

                  0808 10 80

                  AR

                  149,9

                  BR

                  106,9

                  CL

                  135,3

                  CN

                  98,0

                  NZ

                  128,2

                  US

                  141,5

                  ZA

                  86,0

                  ZZ

                  120,8

                  0808 30 90

                  AR

                  90,5

                  CL

                  103,0

                  TR

                  136,6

                  ZA

                  82,9

                  ZZ

                  103,3

                  0809 30 10 , 0809 30 90

                  TR

                  130,7

                  ZZ

                  130,7

         (1)  Nomenklatúra krajín stanovená nariadením Komisie (EÚ) č. 1106/2012 z 27. novembra 2012, ktorým sa vykonáva nariadenie Európskeho parlamentu a Rady (ES) č. 471/2009 o štatistike Spoločenstva o zahraničnom obchode s nečlenskými krajinami, pokiaľ ide o aktualizáciu nomenklatúry krajín a území (Ú. v. EÚ L 328, 28.11.2012, s. 7). Kód „ZZ“ znamená „iného pôvodu“.


title: Vykonávacie nariadenie Komisie (EÚ) č. 122/2012 z  13. februára 2012 , ktorým sa mení a dopĺňa príloha k nariadeniu (EÚ) č. 37/2010 o farmakologicky účinných látkach a ich klasifikácii, pokiaľ ide o maximálne limity rezíduí v potravinách živočíšneho pôvodu týkajúce sa látky metylprednizolón  Text s významom pre EHP

text:
               14.2.2012

               SK

               Úradný vestník Európskej únie

               L 40/2

         VYKONÁVACIE NARIADENIE KOMISIE (EÚ) č. 122/2012
   z 13. februára 2012,
   ktorým sa mení a dopĺňa príloha k nariadeniu (EÚ) č. 37/2010 o farmakologicky účinných látkach a ich klasifikácii, pokiaľ ide o maximálne limity rezíduí v potravinách živočíšneho pôvodu týkajúce sa látky metylprednizolón
   (Text s významom pre EHP)
   EURÓPSKA KOMISIA,
   so zreteľom na Zmluvu o fungovaní Európskej únie,
   so zreteľom na nariadenie Európskeho parlamentu a Rady (ES) č. 470/2009 zo 6. mája 2009 o stanovení postupov Spoločenstva na určenie limitov rezíduí farmakologicky účinných látok v potravinách živočíšneho pôvodu, o zrušení nariadenia Rady (EHS) č. 2377/90 a o zmene a doplnení smernice Európskeho parlamentu a Rady 2001/82/ES a nariadenia Európskeho parlamentu a Rady (ES) č. 726/2004 (1), a najmä na jeho článok 14 v spojení s článkom 17,
   so zreteľom na stanovisko Európskej agentúry pre lieky sformulované Výborom pre lieky na veterinárne použitie,
   keďže:

               (1)

               Maximálny limit rezíduí farmakologicky účinných látok určených na použitie vo veterinárnych liekoch pre zvieratá chované na produkciu potravín alebo v biocídnych výrobkoch používaných pri chove hospodárskych zvierat v Únii by sa mal stanoviť v súlade s nariadením (ES) č. 470/2009.

               (2)

               Farmakologicky účinné látky a ich klasifikácia, pokiaľ ide o maximálne limity rezíduí v potravinách živočíšneho pôvodu, sú stanovené v prílohe k nariadeniu Komisie (EÚ) č. 37/2010 z 22. decembra 2009 o farmakologicky účinných látkach a ich klasifikácii, pokiaľ ide o maximálne limity rezíduí v potravinách živočíšneho pôvodu (2).

               (3)

               Metylprednizolón je v súčasnosti zahrnutý do tabuľky 1 prílohy k nariadeniu (EÚ) č. 37/2010 ako povolená látka pre hovädzí dobytok, pokiaľ ide o svalovinu, tuk, pečeň, obličky a mlieko. Platnosť dočasných maximálnych limitov rezíduí (ďalej len „MRL“) pre danú látku stanovených pre hovädzie mlieko uplynula 1. júla 2011.

               (4)

               Boli poskytnuté dodatočné údaje, ktorých posúdenie viedlo Výbor pre lieky na veterinárne použitie k prijatiu odporúčania, aby sa dočasné MRL pre metylprednizolón v hovädzom mlieku stanovili ako trvalé MRL.

               (5)

               Zápis týkajúci sa metylprednizolónu v tabuľke 1 prílohy k nariadeniu (EÚ) č. 37/2010 by sa preto mal zodpovedajúcim spôsobom zmeniť a doplniť.

               (6)

               Opatrenia stanovené v tomto nariadení sú v súlade so stanoviskom Stáleho výboru pre veterinárne lieky,

         PRIJALA TOTO NARIADENIE:
   Článok 1
   Príloha k nariadeniu (EÚ) č. 37/2010 sa mení a dopĺňa podľa prílohy k tomuto nariadeniu.
   Článok 2
   Toto nariadenie nadobúda účinnosť tretím dňom po jeho uverejnení v Úradnom vestníku Európskej únie.

      Toto nariadenie je záväzné v celom rozsahu a priamo uplatniteľné vo všetkých členských štátoch.
      V Bruseli 13. februára 2012

            Za Komisiu

            predseda

         José Manuel BARROSO

      (1)  Ú. v. EÚ L 152, 16.6.2009, s. 11.

      (2)  Ú. v. EÚ L 15, 20.1.2010, s. 1.

      PRÍLOHA
      Zápis týkajúci sa metylprednizolónu v tabuľke 1 prílohy k nariadeniu (EÚ) č. 37/2010 sa nahrádza takto:

                     Farmakologicky účinná látka

                     Markerové rezíduá

                     Druh zvierat

                     MRL

                     Cieľové tkanivá

                     Iné ustanovenia
                     (podľa článku 14 ods. 7 nariadenia (ES) č. 470/2009)

                     Terapeutická klasifikácia

                     „Metylprednizolón

                     metylprednizolón

                     hovädzí dobytok

                     10 μg/kg

                     svalovina

                     kortikoidy/glukokortikoidy“

                     10 μg/kg

                     tuk

                     10 μg/kg

                     pečeň

                     10 μg/kg

                     obličky

                     2 μg/kg

                     mlieko


title: Vykonávacie nariadenie Komisie (EÚ) č. 725/2011 z  25. júla 2011 , ktorým sa ustanovuje proces schvaľovania a certifikácie inovačných technológií na znižovanie emisií CO 2 z osobných automobilov podľa nariadenia Európskeho parlamentu a Rady (ES) č. 443/2009  Text s významom pre EHP

text:
               26.7.2011

               SK

               Úradný vestník Európskej únie

               L 194/19

         VYKONÁVACIE NARIADENIE KOMISIE (EÚ) č. 725/2011
   z 25. júla 2011,
   ktorým sa ustanovuje proces schvaľovania a certifikácie inovačných technológií na znižovanie emisií CO2 z osobných automobilov podľa nariadenia Európskeho parlamentu a Rady (ES) č. 443/2009
   (Text s významom pre EHP)
   EURÓPSKA KOMISIA,
   so zreteľom na Zmluvu o fungovaní Európskej únie,
   so zreteľom na nariadenie Európskeho parlamentu a Rady (ES) č. 443/2009 z 23. apríla 2009, ktorým sa stanovujú výkonové emisné normy nových osobných automobilov ako súčasť integrovaného prístupu Spoločenstva na zníženie emisií CO2 z ľahkých úžitkových vozidiel (1), a najmä na jeho článok 12 ods. 2,
   keďže:

               (1)

               S cieľom podporovať rozvoj a rýchle zavádzanie nových a dokonalejších automobilových technológií znižujúcich emisie CO2 sa nariadením (ES) č. 443/2009 poskytuje výrobcom a dodávateľom možnosť požiadať o schválenie určitých inovačných technológií, ktoré prispievajú k znižovaniu emisií CO2 osobných automobilov. Je preto potrebné objasniť kritériá, ktorými sa určí, ktoré technológie by sa mali podľa uvedeného nariadenia uznať za ekologické inovácie.

               (2)

               Technológie, ktoré sú súčasťou integrovaného prístupu Únie, ktorý je opísaný v oznámení Komisie zo 7. februára 2007 nazvanom Výsledky preskúmania stratégie Spoločenstva na zníženie emisií CO2 z osobných automobilov a ľahkých komerčných vozidiel (2) a v oznámení Komisie zo 7. februára 2007 nazvanom Konkurenčný regulačný rámec pre automobilový priemysel 21. storočia (3) a ktorý bol upravený v práve Únie, alebo iné technológie, ktoré sú povinné na základe práva Únie, sa podľa článku 12 ods. 2 písm. c) nariadenia (ES) č. 443/2009 neuznávajú za ekologické inovácie podľa uvedeného nariadenia. Medzi tieto technológie patrí systém monitorovania tlaku v pneumatikách, valivý odpor pneumatík a ukazovatele radenia prevodových stupňov, ktoré patria do rozsahu pôsobnosti nariadenia Európskeho parlamentu a Rady (ES) č. 661/2009 z 13. júla 2009 o požiadavkách typového schvaľovania na všeobecnú bezpečnosť motorových vozidiel, ich prípojných vozidiel a systémov, komponentov a samostatných technických jednotiek určených pre tieto vozidlá (4) a, pokiaľ ide o valivý odpor pneumatík, do rozsahu pôsobnosti nariadenia Európskeho parlamentu a Rady (ES) č. 1222/2009 z 25. novembra 2009 o označovaní pneumatík vzhľadom na palivovú úspornosť a iné základné parametre (5).

               (3)

               Technológiu, ktorá už je určitý čas vo veľkej miere k dispozícii na trhu, nemožno uznať za inovačnú v zmysle článku 12 nariadenia (ES) č. 443/2009 a nemala by sa uznať ako ekologická inovácia. S cieľom vytvoriť správne stimuly je vhodné obmedziť úroveň preniknutia technológie na trh na úroveň špecializovaného segmentu podľa článku 11 ods. 4 nariadenia (ES) č. 443/2009 a použiť rok 2009 ako referenčný rok. Uvedené prahové hodnoty by sa mali preskúmať najneskôr v roku 2015.

               (4)

               S cieľom podporovať technológie s najvyšším potenciálom na zníženie emisií CO2 osobných automobilov a najmä rozvoj inovačných pohonných technológií, by sa mali uznať len tie technológie, ktoré priamo súvisia s prepravnou funkciou vozidla a výrazne prispievajú k celkovému zlepšeniu energetickej spotreby vozidla. Technológie, ktoré sú vzhľadom na tento účel doplnkové alebo ktorých cieľom je zvýšiť pohodlie šoféra alebo pasažierov, by sa uznať nemali.

               (5)

               Podľa nariadenia (ES) č. 443/2009 žiadosti môžu predkladať výrobcovia, ako aj dodávatelia. Žiadosti by mali obsahovať potrebný dôkaz o tom, že kritériá oprávnenosti sú v plnej miere splnené, vrátane metódy merania úspor emisií CO2 realizovaných prostredníctvom inovačnej technológie.

               (6)

               Úspory emisií CO2 prostredníctvom ekologických inovácií by sa mali dať merať s uspokojivou mierou presnosti. Túto presnosť možno dosiahnuť len vtedy, ak úspory predstavujú 1 g CO2/km alebo viac.

               (7)

               V prípade, že úspory emisií CO2 technológie závisia od správania šoféra alebo iných faktorov, ktoré sú mimo kontroly žiadateľa, uvedená technológia by sa v zásade nemala uznať za ekologickú inováciu, pokiaľ nie je možné na základe presvedčivých a nezávislých štatistických dôkazov formulovať overiteľné hypotézy o správaní priemerného šoféra.

               (8)

               Štandardným testovacím cyklom, ktorý sa používa na meranie emisií CO2 vozidla pri typovom schvaľovaní, sa nepreukážu všetky úspory, ktoré možno pripísať určitým technológiám. V záujme vytvorenia správnych stimulov pre inováciu by sa pri výpočte celkových úspor emisií CO2 mali zohľadňovať len tie úspory, ktoré nie sú zachytené pri štandardnom testovacom cykle.

               (9)

               Na preukázanie úspor emisií CO2 by sa malo urobiť porovnanie medzi tými istými vozidlami s ekologickou inováciou a bez nej. Testovacia metóda by mala poskytovať overiteľné, zopakovateľné a porovnateľné merania. S cieľom zaistiť rovnaké podmienky zaobchádzania a pretože neexistuje schválený realistickejší jazdný cyklus, mali by sa ako spoločná referencia používať spôsoby jazdy z nového európskeho jazdného cyklu ustanoveného v nariadení Komisie (ES) č. 692/2008 z 18. júla 2008, ktorým sa vykonáva, mení a dopĺňa nariadenie Európskeho parlamentu a Rady (ES) č. 715/2007 o typovom schvaľovaní motorových vozidiel so zreteľom na emisie ľahkých osobných a úžitkových vozidiel (Euro 5 a Euro 6) a o prístupe k informáciám o opravách a údržbe vozidiel (6). Testovacia metóda by mala byť založená na meraniach na dynamometri podvozku alebo na vytváraní modelov či simulovaní, ak by tieto metódy poskytovali lepšie a presnejšie výsledky.

               (10)

               Usmernenia týkajúce sa prípravy uplatňovania a testovacích metód by mala poskytnúť Komisia a mali by sa pravidelne aktualizovať, aby sa v nich zohľadnili skúsenosti získané pri hodnotení rôznych žiadostí.

               (11)

               Podľa nariadenia (ES) č. 443/2009 sa k žiadosti má priložiť osvedčenie o overení od nezávislého a certifikovaného orgánu. Uvedený orgán by mal byť technickou službou kategórie A alebo B, ako sa uvádza v smernici Európskeho parlamentu a Rady 2007/46/ES z 5. septembra 2007, ktorou sa zriaďuje rámec pre typové schválenie motorových vozidiel a ich prípojných vozidiel, systémov, komponentov a samostatných technických jednotiek určených pre tieto vozidlá (7). S cieľom zaistiť nezávislosť uvedeného orgánu by sa však za nezávislý a certifikovaný orgán v zmysle tohto nariadenia nemali považovať technické služby určené v súlade s článkom 41 ods. 6 uvedenej smernice. Príslušný orgán by mal spolu s osvedčením o overení poskytnúť relevantný dôkaz o svojej nezávislosti od žiadateľa.

               (12)

               V záujme zaistenia efektívnej evidencie a monitorovania špecifických úspor jednotlivých vozidiel by úspory mali byť certifikované ako súčasť typového schvaľovania vozidla a celkové úspory by sa mali uviesť na osvedčení o zhode v súlade so smernicou 2007/46/ES.

               (13)

               Komisia by mala mať možnosť overiť certifikované celkové úspory jednotlivých vozidiel ad hoc. V prípade, že je zrejmé, že certifikované úspory nezodpovedajú úrovni úspor vyplývajúcej z rozhodnutia o schválení technológie ako ekologickej inovácie, mala by mať Komisia možnosť nezohľadniť tieto certifikované úspory emisií CO2 pri výpočte priemerných špecifických emisií CO2. Výrobcovi by sa však mala poskytnúť obmedzená lehota, počas ktorej môže preukázať, že certifikované hodnoty sú presné.

               (14)

               S cieľom zaistiť transparentný proces podávania žiadostí, by mali byť verejnosti k dispozícii súhrnné informácie o žiadostiach o schválenie inovačných technológií a o testovacích metódach. Testovacie metódy by po schválení mali byť verejne dostupné. Výnimky z práva na prístup verejnosti k dokumentom stanoveného v nariadení Európskeho parlamentu a Rady (ES) č. 1049/2001 z 30. mája 2001 o prístupe verejnosti k dokumentom Európskeho parlamentu, Rady a Komisie (8) by sa mali uplatňovať tam, kde je to vhodné.

               (15)

               Podľa článku 13 ods. 3 nariadenia (ES) č. 443/2009 sa inovačné technológie už nebudú schvaľovať postupom ustanoveným v uvedenom nariadení odo dňa začatia uplatňovania revidovaného postupu merania emisií CO2. S cieľom zaistiť riadne postupné rušenie kreditov spojených s ekologickými inováciami a schválených podľa tohto nariadenia, by sa toto nariadenie malo preskúmať najneskôr v roku 2015.

               (16)

               Opatrenia ustanovené v tomto nariadení sú v súlade so stanoviskom Výboru pre klimatické zmeny,

         PRIJALA TOTO NARIADENIE:
   Článok 1
   Predmet úpravy
   V tomto nariadení sa ustanovuje postup, ktorý sa má dodržiavať pri podávaní žiadosti a hodnotení, schvaľovaní a certifikácii inovačných technológií, ktorými sa znižujú emisie CO2 osobných automobilov podľa článku 12 nariadenia (ES) č. 443/2009.
   Článok 2
   Rozsah pôsobnosti
   1.   Žiadna technológia, ktorá patrí do rozsahu pôsobnosti nasledujúcich opatrení, na ktoré sa vzťahuje integrovaný prístup uvedený v článku 1 nariadenia (ES) č. 443/2009, sa nepovažuje za inovatívnu technológiu:

               a)

               zlepšenie efektívnosti klimatizačných systémov;

               b)

               systémy monitorovania tlaku v pneumatikách, ktoré patria do rozsahu pôsobnosti nariadenia (ES) č. 661/2009;

               c)

               valivý odpor pneumatík, ktorý patrí do rozsahu pôsobnosti nariadenia (ES) č. 661/2009 a nariadenia (ES) č. 1222/2009;

               d)

               ukazovatele radenia prevodových stupňov, ktoré patria do rozsahu pôsobnosti nariadenia (ES) č. 661/2009;

               e)

               používanie biopalív.

         2.   Žiadosť podľa tohto nariadenia týkajúca sa určitej technológie sa môže podať za predpokladu, že sú splnené tieto podmienky:

               a)

               boli ňou vybavené najviac 3 % všetkých nových osobných automobilov zaevidovaných v roku 2009;

               b)

               týka sa súčiastok, ktoré priamo súvisia s účinným fungovaním vozidla a je v súlade so smernicou 2007/46/ES.

         Článok 3
   Vymedzenie pojmov
   Okrem vymedzení pojmov uvedených v článkoch 2 a 3 nariadenia (ES) č. 443/2009 sa uplatňujú tieto vymedzenia:

               a)

               „inovačná technológia“ je technológia alebo kombinácia technológií s podobnými technickými vlastnosťami a charakteristikami, pri ktorých možno úspory emisií CO2 preukázať prostredníctvom jednej testovacej metódy, pričom jednotlivé technológie tvoriace uvedenú kombináciu patria do rozsahu pôsobnosti uvedeného v článku 2;

               b)

               „dodávateľ“ je výrobca inovačnej technológie zodpovedný za zaistenie zhody výroby alebo jeho oprávnený zástupca v Únii alebo dovozca;

               c)

               „žiadateľ“ je výrobca alebo dovozca, ktorý podáva žiadosť o schválenie inovačnej technológie ako ekologickej inovácie;

               d)

               „ekologická inovácia“ je inovačná technológia doplnená o testovaciu metódu, ktorú Komisia schválila v súlade s týmto nariadením;

               e)

               „nezávislý a certifikovaný orgán“ je technická služba kategórie A alebo kategórie B uvedená v článku 41 ods. 3 písm. a) a b) smernice 2007/46/ES, ktorá spĺňa požiadavky ustanovené v článku 42 uvedenej smernice s výnimkou technických služieb určených v súlade s článkom 41 ods. 6 uvedenej smernice.

         Článok 4
   Žiadosť
   1.   Žiadosť o schválenie inovačnej technológie ako ekologickej inovácie sa Komisii predloží písomne. Žiadosť a všetka podporná dokumentácia sa takisto predložia elekronickou poštou alebo na elektonickom dátovom nosiči alebo sa nahrajú na server spravovaný Komisiou. V písomnej žiadosti sa uvedie zoznam podpornej dokumentácie.
   2.   Žiadosť obsahuje:

               a)

               podrobné kontaktné údaje žiadateľa;

               b)

               opis inovačnej technológie a spôsob, akým je nainštalovaná vo vozidle vrátane dôkazu o tom, že technológia patrí do rozsahu pôsobnosti uvedeného v článku 2;

               c)

               súhrnný opis inovačnej technológie spolu s podrobnými informáciami potvrdzujúcimi, že podmienky ustanovené v článku 2 ods. 2 sú splnené, a testovacej metódy uvedenej v písmene e) tohto odseku, ktorý sa zverejní v čase podania žiadosti Komisii;

               d)

               odhadovaný orientačný údaj o jednotlivých vozidlách, ktoré môžu byť vybavené inovačnou technológiou alebo sa ňou majú vybaviť a odhadované zníženie emisií CO2 týchto vozidiel prostredníctvom uvedenej inovačnej technológie;

               e)

               metódu, ktorá sa má použiť na preukázanie zníženia emisií CO2 inovačnou technológiou, alebo ak Komisia takú metódu už schválila, odkaz na schválenú metódu;

               f)

               dôkaz o tom, že:

                           i)

                           znížením emisií, ktoré sa realizuje inovačnou technológiou, sa dosiahne prahová hodnota uvedená v článku 9 ods. 1, pričom sa zohľadní každé zhoršenie technológie, ku ktorému dôjde postupom času;

                           ii)

                           na inovačnú technológiu sa nevzťahuje štandardný testovací cyklus na meranie emisií CO2 uvedený v článku 12 ods. 2 písm. c) nariadenia (ES) č. 443/2009, ako sa uvádza v článku 9 ods. 2 tohto nariadenia;

                           iii)

                           žiadateľ je zodpovedný za zníženie emisií CO2 inovačnou technológiou, ako sa uvádza v článku 9 ods. 3;

               g)

               osvedčenie o overení od nezávislého a certifikovaného orgánu podľa článku 7.

         Článok 5
   Štandardné vozidlo a vozidlo s ekologickou inováciou
   1.   Na účely preukázania uvedeného v článku 8 žiadateľ určí:

               a)

               vozidlo s ekologickou inováciou, ktoré bude vybavené inovačnou technológiou;

               b)

               štandardné vozidlo, ktoré nebude vybavené inovačnou technológiou, ale ktoré sa vo všetkých ostatných aspektoch zhoduje s vozidlom s ekologickou inováciou.

         2.   Ak žiadateľ usudzuje, že informácie uvedené v článkoch 8 a 9 možno preukázať bez použitia štandardného vozidla a vozidla s ekologickou inováciou, ako sa uvádza v odseku 1 tohto článku, žiadosť obsahuje potrebné podrobné infomácie, ktoré odôvodňujú tento záver, a metódu poskytujúcu rovnocenné výsledky.
   Článok 6
   Testovacia metóda
   1.   Testovacia metóda uvedená v článku 4 ods. 2 písm. e) poskytne výsledky, ktoré sú overiteľné, zopakovateľné a porovnateľné. Musí byť schopná reálne a štatisticky významne preukázať prínos inovačnej technológie, pokiaľ ide o emisie CO2, a prípadne zohľadiť interakciu s inými ekologickými inováciami.
   2.   Komisia uverejní usmernenia o príprave testovacích metód pre rozličné potenciálne inovačné technológie, ktoré spĺňajú kritériá uvedené v odseku 1.
   Článok 7
   Osvedčenie o overení
   1.   Osvedčenie o overení uvedené v článku 4 ods. 2 písm. g) vystaví nezávislý a certifikovaný orgán, ktorý nemôže byť súčasťou žiadateľa, ani inak prepojený so žiadateľom.
   2.   Na účely osvedčenia o overení nezávislý a certifikovaný orgán:

               a)

               overí, či sú splnené kritériá na uznanie uvedené v článku 2 ods. 2;

               b)

               overí, či informácie poskytnuté v súlade s článkom 4 ods. 2 písm. f) spĺňajú kritériá ustanovené v článku 9;

               c)

               overí, či testovacia metóda uvedená v článku 4 ods. 2 písm. e) je vhodná na certifikáciu úspor CO2 prostredníctvom inovačnej technológie v prípade príslušných vozidiel uvedených v článku 4 ods. 2 písm. d) a či spĺňa minimálne požiadavky uvedené v článku 6 ods. 1;

               d)

               overí, či je inovačná technológia zlučiteľná s príslušnými požiadavkami uvedenými pre typové schvaľovanie vozidla;

               e)

               vyhlási, že spĺňa požiadavky uvedené v odseku 1 tohto článku.

         3.   Na účely certifikácie úspor CO2 v súlade s článkom 11 nezávislý a certifikovaný orgán vypracuje na žiadosť výrobcu správu o interakcii medzi viacerými ekologickými inováciami nainštalovanými do jedného modelu, variantu alebo jednej verzie vozidla.
   V správe sa uvedú úspory CO2 prostredníctvom rôznych ekologických inovácií, pričom sa zohľadní vplyv interakcie.
   Článok 8
   Preukázanie emisií CO2

   1.   Pri určitom počte vozidiel zastupujúcich jednotlivé vozidlá uvedené v súlade s článkom 4 ods. 2 písm. d) sa preukážu tieto emisie CO2:

               a)

               emisie CO2 štandardného vozidla a vozidla s ekologickou inováciou, ktoré je vybavené fungujúcou inovačnou technológiou, vyplývajúce z metódy uvedenej v článku 4 ods. 2 písm. e);

               b)

               emisie CO2 štandardného vozidla a vozidla s ekologickou inováciou, ktoré je vybavené fungujúcou inovačnou technológiou, vyplývajúce zo štandardného testovacieho cyklu uvedeného v článku 12 ods. 2 písm. c) nariadenia (ES) č. 443/2009.

         Preukázanie emisií CO2 v súlade s písmenami a) a b) prvého pododseku sa vykonajú za testovacích podmienok, ktoré sú pre všetky testy rovnaké.
   2.   Celkové úspory jednotlivého vozidla predstavujú rozdiel medzi emisiami preukázanými v súlade s odsekom 1 prvým pododsekom písm. a).
   Ak je medzi emisiami preukázanými v súlade s odsekom 1 prvým pododsekom písm. b) rozdiel, tento rozdiel sa odpočíta od celkových úspor preukázaných v súlade s odsekom 1 prvým pododsekom písm. a).
   Článok 9
   Kritériá na uznanie
   1.   Minimálne zníženie dosiahnuté prostredníctvom inovačnej technológie je 1 g CO2/km. Uvedená prahová hodnota sa považuje za dosiahnutú, ak celkové úspory dosiahnuté prostredníctvom využitia inovačnej technológie preukázané v súlade s článkom 8 ods. 2 predstavujú 1 g CO2/km alebo viac.
   2.   Ak celkové úspory inovačnej technológie nezahŕňajú žiadne úspory preukázané podľa štandardného testovacieho cyklu v súlade s článkom 8 ods. 2, inovačná technológia sa považuje za technológiu, na ktorú sa nevzťahuje štandardný testovací cyklus.
   3.   Technický opis inovačnej technológie uvedený v článku 4 ods. 2 písm. b) obsahuje potrebné podrobné informácie na preukázanie toho, že výkonnosť tejto technológie, pokiaľ ide o znižovanie CO2, nezávisí od nastavení ani volieb, ktoré sú mimo kontroly žiadateľa.
   Ak je opis založený na hypotézach, tieto hypotézy sú overiteľné a vychádzajú z presvedčivých a nezávislých štatistických dôkazov potvrdzujúcich ich platnosť a uplatniteľnosť v celej Únii.
   Článok 10
   Posúdenie žiadosti týkajúcej sa ekologickej inovácie
   1.   Pri prijatí žiadosti Komisia zverejní súhrnný opis inovačnej technológie a testovaciu metódu uvedené v článku 4 ods. 2 písm. c).
   2.   Komisia posúdi žiadosť a do deviatich mesiacov od prijatia úplnej žiadosti schváli inovačnú technológiu ako ekologickú inováciu spolu s testovacou metódou, ak sa nevznesú námietky týkajúce sa uznania technológie alebo vhodnosti testovacej metódy.
   V rozhodnutí o schválení inovatívnej technológia ako ekologickej inovácie sa uvedú informácie potrebné na certifikáciu úspor CO2 v súlade s článkom 11 tohto nariadenia s výhradou uplatnenia výnimiek z práva na prístup verejnosti k dokumentom podľa nariadenia (ES) č. 1049/2001.
   3.   Komisia môže požadovať úpravy navrhovanej testovacej metódy alebo vyžadovať použitie inej schválenej testovacej metódy ako metódy, ktorú navrhuje žiadateľ. So žiadateľom sa konzultuje o navrhovanej úprave alebo výbere testovacej metódy.
   4.   Lehotu na posúdenie možno predĺžiť o päť mesiacov, ak Komisia usudzuje, že z dôvodu komplexnosti inovačnej metódy a sprievodnej testovacej metódy alebo z dôvodu rozsahu a obsahu žiadosti nemožno žiadosť riadne posúdiť v lehote deviatich mesiacov.
   Komisia oznámi žiadateľovi do 40 dní od prijatia žiadosti, že lehotu na posúdenie treba predĺžiť.
   Článok 11
   Certifikácia úspor CO2 prostredníctvom ekologických inovácií
   1.   Výrobca, ktorý chce znížiť svoje priemerné špecifické emisie CO2, aby dosiahol cieľovú hodnotu špecifických emisií vďaka úsporám CO2 realizovaným prostredníctvom ekologickej inovácie, požiada schvaľovací orgán v zmysle smernice 2007/46/ES o osvedčenie typového schválenia ES pre vozidlo, ktoré je vybavené ekologickou inováciou. V žiadosti o osvedčenie sa okrem dokumentov s potrebnými informáciami uvedenými v článku 6 smernice 2007/46/ES uvedie odkaz na rozhodnutie Komisie o schválení ekologickej inovácie v súlade s článkom 10 ods. 2 tohto nariadenia.
   2.   Certifikované úspory CO2 ekologickej inovácie preukázané v súlade s článkom 8 tohto nariadenia sa uvedú osobitne v dokumentácii typového schválenia, ako aj v osvedčení zhody v súlade so smernicou 2007/46/ES na základe testov, ktoré uskutočnili technické služby v súlade s článkom 11 uvedenej smernice prostredníctvom schválenej testovacej metódy.
   Ak úspory CO2 prostredníctvom ekologickej inovácie v špecifickom modeli, variante alebo špecifickej verzii nedosahujú prahové hodnoty uvedené v článku 9 ods. 1, úspory nie sú certifikované.
   3.   Ak je vozidlo vybavené viacerými ekologickými inováciami, úspory CO2 sa preukážu oddelene pre každú ekologickú inováciu v súlade s postupom ustanoveným v článku 8 ods. 1. Súčet výsledných úspor získaný v súlade s článkom 8 ods. 2 pre každú ekologickú inováciu predstavuje celkové úspory CO2 na účely certifikácie daného vozidla.
   4.   Ak sa interakcia medzi viacerými ekologickými inováciami nainštalovanými vo vozidle nedá vylúčiť z dôvodu ich zjavne rozličných pováh, výrobca to uvedie v žiadosti schvaľovaciemu orgánu a predloží správu od nezávislého a certifikovaného orgánu o vplyve interakcie na úspory prostredníctom ekologických inovácií vo vozidle, ako sa uvádza v článku 7 ods. 3.
   Ak z dôvodu uvedenej interakcie celkové úspory predstavujú hodnotu menšiu ako 1 g CO2/km vynásobenú počtom ekologických inovácií, na výpočet celkových úspor v súlade s odsekom 3 tohto článku sa vezmú do úvahy len tie ekologické inovácie, ktoré dosahujú prahové hodnoty ustanovené v článku 9 ods. 1.
   Článok 12
   Preskúmanie certifikácií
   1.   Komisia zaistí, aby boli certifikácie a úspory CO2 priradené k jednotlivým vozidlám overené ad hoc.
   Ak Komisia zistí, že medzi certifikovanými úsporami CO2 a úsporami, ktoré overila použitím relevantnej testovacej metódy alebo metód, je rozdiel, informuje výrobcu o svojich zisteniach.
   Výrobca môže Komisii do 60 dní od prijatia oznámenia poskytnúť dôkazy, ktorými preukáže presnosť certifikovaných úspor CO2. Na žiadosť Komisie poskytne správu o interakcii rozličných ekologických inovácií uvedenú v článku 7 ods. 3.
   2.   Ak Komisia nedostane dôkazy uvedené v odseku 1 v uvedenej lehote, alebo ak dodané dôkazy považuje za neuspokojujúce, môže rozhodnúť, že certifikované úspory CO2 nezohľadní pri výpočte priemerných špecifických emisií daného výrobcu na ďalší kalendárny rok.
   3.   Výrobca, ktorého certifikované úspory CO2 sa už neberú do úvahy, môže požiadať o novú certifikáciu príslušných vozidiel v súlade s postupom ustanoveným v článku 11.
   Článok 13
   Zverejňovanie informácií
   Žiadateľ, ktorý žiada o dôverné zaobchádzanie s informáciami predloženými podľa totho nariadenia, odôvodní, prečo sa uplatňuje niektorá z výnimiek uvedených v článku 4 nariadenia (ES) č. 1049/2001.
   Článok 14
   Preskúmanie
   Toto nariadenie a ekologické inovácie schválené podľa tohto nariadenia sa preskúmajú najneskôr do 31. decembra 2015.
   Článok 15
   Nadobudnutie účinnosti
   Toto nariadenie nadobúda účinnosť dvadsiatym dňom po jeho uverejnení v Úradnom vestníku Európskej únie.

      Toto nariadenie je záväzné v celom rozsahu a priamo uplatniteľné vo všetkých členských štátoch.
      V Bruseli 25. júla 2011

            Za Komisiu

            predseda

         José Manuel BARROSO

      (1)  Ú. v. EÚ L 140, 5.6.2009, s. 1.

      (2)  KOM(2007) 19 v konečnom znení.

      (3)  KOM(2007) 22 v konečnom znení.

      (4)  Ú. v. EÚ L 200, 31.7.2009, s. 1.

      (5)  Ú. v. EÚ L 342, 22.12.2009, s. 46.

      (6)  Ú. v. EÚ L 199, 28.7.2008, s. 1.

      (7)  Ú. v. EÚ L 263, 9.10.2007, s. 1.

      (8)  Ú. v. ES L 145, 31.5.2001, s. 43.


title: Vykonávacie nariadenie Komisie (EÚ) 2016/593 z 5. apríla 2016, ktorým sa schvaľuje podstatná zmena špecifikácie názvu zapísaného do Registra chránených označení pôvodu a chránených zemepisných označení [Olive de Nîmes (CHOP)]

text:
               19.4.2016

               SK

               Úradný vestník Európskej únie

               L 103/12

         VYKONÁVACIE NARIADENIE KOMISIE (EÚ) 2016/593
   z 5. apríla 2016,
   ktorým sa schvaľuje podstatná zmena špecifikácie názvu zapísaného do Registra chránených označení pôvodu a chránených zemepisných označení [Olive de Nîmes (CHOP)]
   EURÓPSKA KOMISIA,
   so zreteľom na Zmluvu o fungovaní Európskej únie,
   so zreteľom na nariadenie Európskeho parlamentu a Rady (EÚ) č. 1151/2012 z 21. novembra 2012 o systémoch kvality pre poľnohospodárske výrobky a potraviny (1), a najmä na jeho článok 52 ods. 2,
   keďže:

               (1)

               V súlade s článkom 53 ods. 1 prvým pododsekom nariadenia (EÚ) č. 1151/2012 Komisia preskúmala žiadosť Francúzska o schválenie zmeny špecifikácie chráneného označenia pôvodu „Olive de Nîmes“ zapísaného do registra na základe nariadenia Komisie (EÚ) č. 991/2010 (2).

               (2)

               Vzhľadom na to, že nejde o nepodstatnú zmenu v zmysle článku 53 ods. 2 nariadenia (EÚ) č. 1151/2012, Komisia danú žiadosť o zmenu uverejnila v zmysle článku 50 ods. 2 písm. a) uvedeného nariadenia v Úradnom vestníku Európskej únie
                   (3).

               (3)

               Vzhľadom na to, že Komisii nebola oznámená žiadna námietka v zmysle článku 51 nariadenia (EÚ) č. 1151/2012, zmena špecifikácie sa musí schváliť,

         PRIJALA TOTO NARIADENIE:
   Článok 1
   Zmena špecifikácie uverejnená v Úradnom vestníku Európskej únie týkajúca sa názvu „Olive de Nîmes“ (CHOP) sa schvaľuje.
   Článok 2
   Toto nariadenie nadobúda účinnosť dvadsiatym dňom po jeho uverejnení v Úradnom vestníku Európskej únie.

      Toto nariadenie je záväzné v celom rozsahu a priamo uplatniteľné vo všetkých členských štátoch.
      V Bruseli 5. apríla 2016

            Za Komisiu

            v mene predsedu

         Phil HOGAN

            člen Komisie

      (1)  Ú. v. EÚ L 343, 14.12.2012, s. 1.

      (2)  Nariadenie Komisie (EÚ) č. 991/2010 zo 4. novembra 2010, ktorým sa do Registra chránených označení pôvodu a chránených zemepisných označení zapisuje názov [Olive de Nîmes (CHOP)] (Ú. v. EÚ L 288, 5.11.2010, s. 12).

      (3)  Ú. v. EÚ C 358, 30.10.2015, s. 11.


title: Vykonávacie nariadenie Rady 2012/544/SZBP z  25. júna 2012 , ktorým sa vykonáva článok 32 ods. 1 nariadenia (EÚ) č. 36/2012 o reštriktívnych opatreniach s ohľadom na situáciu v Sýrii

text:
               26.6.2012

               SK

               Úradný vestník Európskej únie

               L 165/20

         VYKONÁVACIE NARIADENIE RADY 2012/544/SZBP
   z 25. júna 2012,
   ktorým sa vykonáva článok 32 ods. 1 nariadenia (EÚ) č. 36/2012 o reštriktívnych opatreniach s ohľadom na situáciu v Sýrii
   RADA EURÓPSKEJ ÚNIE,
   so zreteľom na Zmluvu o fungovaní Európskej únie,
   so zreteľom na nariadenie Rady (EÚ) č. 36/2012 z 18. januára 2012 o reštriktívnych opatreniach s ohľadom na situáciu v Sýrii (1), a najmä na jeho článok 32 ods. 1,
   keďže:

               (1)

               Rada 18. januára 2012 prijala nariadenie (EÚ) č. 36/2012.

               (2)

               Vzhľadom na vážnosť situácie v Sýrii a v súlade s vykonávacím rozhodnutím Rady 2012/335/SZBP z 25. júna 2012, ktorým sa vykonáva rozhodnutie Rady 2011/782/SZBP o reštriktívnych opatreniach voči Sýrii (2), by sa do zoznamu fyzických a právnických osôb, subjektov alebo orgánov, na ktoré sa vzťahujú reštriktívne opatrenia, uvedeného v prílohe II k nariadeniu (EÚ) č. 36/2012 mala zaradiť jedna ďalšia osoba a ďalšie subjekty,

         PRIJALA TOTO NARIADENIE:
   Článok 1
   Osoba a subjekty uvedené v prílohe k tomuto nariadeniu sa doplnia do zoznamu uvedeného v prílohe II k nariadeniu (EÚ) č. 36/2012.
   Článok 2
   Toto nariadenie nadobúda účinnosť dňom jeho uverejnenia v Úradnom vestníku Európskej únie.

      Toto nariadenie je záväzné v celom rozsahu a priamo uplatniteľné vo všetkých členských štátoch.
      V Luxemburgu 25. júna 2012

            Za Radu

            predsedníčka

         C. ASHTON

      (1)  Ú. v. EÚ L 16, 19.1.2012, s. 1.

      (2)  Pozri stranu 80 Ú. v. EÚ.

      PRÍLOHA

         OSOBA A SUBJEKTY PODĽA ČLÁNKU 1

         Osoby

                  Meno

                  Identifikačné údaje

                  Dôvody

                  Dátum zaradenia na zoznam

                  1.

                  Bouthaina Shaaban
                  (alias Bouthaina Shaaban)

                  narodená v roku 1953 v Homse, Sýria

                  Od júla 2008 politická a mediálna poradkyňa prezidenta a ako taká spojená s násilnými represiami voči obyvateľstvu.

                  26.6.2012

         Subjekty

                  Názov

                  Identifikačné údaje

                  Dôvody

                  Dátum zaradenia na zoznam

                  1.

                  Ministry of Defence (Ministerstvo obrany)

                  Adresa: Umayyad Square, Damask
                  Tel.: +963-11-7770700

                  Zložka sýrskej vlády, ktorá sa priamo zapája do represií.

                  26.6.2012

                  2.

                  Ministry of Interior (Ministerstvo vnútra)

                  Adresa: Merjeh Square, Damask
                  Tel.: +963-11-2219400, +963-11-2219401, +963-11-2220220, +963-11-2210404

                  Zložka sýrskej vlády, ktorá sa priamo zapája do represií.

                  26.6.2012

                  3.

                  Syrian National Security Bureau (Sýrsky národný bezpečnostný úrad)

                  Zložka sýrskej vlády a súčasť sýrskej strany Baath; priamo sa zapája do represií. Nariadil sýrskym bezpečnostným silám, aby proti demonštrantom použili extrémne silové prostriedky.

                  26.6.2012

                  4.

                  Syria International Islamic Bank (SIIB) (Sýrska medzinárodná islamská banka)
                  (alias: Syrian International Islamic Bank; alias SIIB)

                  Sídlo: Syria International Islamic Bank Building, Main Highway Road, Al Mazzeh Area, P.O. Box 35494, Damask, Sýria
                  Alt. sídlo: P.O. Box 35494, Mezza'h Vellat Sharqia'h, pri konzuláte Saudskej Arábie, Damask, Sýria

                  SIIB pôsobí ako krycia banka pre Sýrsku obchodnú banku a umožňuje jej obchádzať sankcie, ktoré na ňu uvalila EÚ. V období od 2011 do 2012 SIIB tajne uľahčila financovanie vo výške takmer 150 miliónov USD v mene Sýrskej obchodnej banky. Finančné transakcie, ktoré údajne uskutočnila SIIB, vykonala v skutočnosti Sýrska obchodná banka.
                  Okrem spolupráce so Sýrskou obchodnou bankou na obchádzaní sankcií SIIB v roku 2012 umožnila niekoľko významných platieb pre ďalšiu banku zaradenú na zoznam EÚ –Sýrsku libanonskú obchodnú banku.
                  SIIB takto prispieva k poskytovaniu finančnej podpory sýrskemu režimu.

                  26.6.2012

                  5.

                  General Organisation of Radio and TV (Generálna organizácia rádia a televízie)
                  (alias Syrian Directorate General of Radio & Television Est Syrian Directorate General of Radio & Television Est (Sýrske generálne riaditeľstvo pre rádio a televíziu; alias General Radio and television Corporation (Generálna spoločnosť pre rádiové a televízne vysielanie); alias Radio and Television Corporation; alias GORT)

                  Adresa: Al Oumaween Square, P.O. Box 250, Damask, Sýria
                  Tel.: 963 11) 223 4930

                  Štátna spoločnosť, ktorá spadá pod sýrske ministerstvo informácií a ako taká podporuje a presadzuje jeho informačnú politiku. Zodpovedá za vedenie sýrskych štátnych televíznych staníc, dvoch pozemných a jednej satelitnej, ako aj za vedenie vládnych rádiových staníc. GORT podnecuje k násiliu voči civilnému obyvateľstvu, slúži ako nástroj na propagandu Assadovho režimu a šíri dezinformácie.

                  26.6.2012

                  6.

                  Syrian Company for Oil Transport (Syrian Company for Oil Transport (Sýrska spoločnosť pre prepravu ropy)
                  (alias: Syrian Crude Oil Transportation Company; alias SCOT; alias SCOTRACO

                  Banias Industrial Area Latakia Entrance Way, P.O. Box 13, Banias, Sýria Webová stránka: www.scot-sysria.com; Mailová adresa: scot50@scn-net.org

                  Sýrska štátna ropná spoločnosť; poskytuje finančnú podporu režimu.

                  26.6.2012


title: Vykonávacie nariadenie Komisie (EÚ) 2015/481 z  20. marca 2015 , ktorým sa ustanovujú paušálne dovozné hodnoty na určovanie vstupných cien niektorých druhov ovocia a zeleniny

text:
               21.3.2015

               SK

               Úradný vestník Európskej únie

               L 77/5

         VYKONÁVACIE NARIADENIE KOMISIE (EÚ) 2015/481
   z 20. marca 2015,
   ktorým sa ustanovujú paušálne dovozné hodnoty na určovanie vstupných cien niektorých druhov ovocia a zeleniny
   EURÓPSKA KOMISIA,
   so zreteľom na Zmluvu o fungovaní Európskej únie,
   so zreteľom na nariadenie Európskeho parlamentu a Rady (EÚ) č. 1308/2013 zo 17. decembra 2013, ktorým sa vytvára spoločná organizácia trhov s poľnohospodárskymi výrobkami, a ktorým sa zrušujú nariadenia Rady (EHS) č. 922/72, (EHS) č. 234/79, (ES) č. 1037/2001 a (ES) č. 1234/2007 (1),
   so zreteľom na vykonávacie nariadenie Komisie (EÚ) č. 543/2011 zo 7. júna 2011, ktorým sa ustanovujú podrobné pravidlá uplatňovania nariadenia Rady (ES) č. 1234/2007, pokiaľ ide o sektory ovocia a zeleniny a spracovaného ovocia a zeleniny (2), a najmä na jeho článok 136 ods. 1,
   keďže:

               (1)

               Vykonávacím nariadením (EÚ) č. 543/2011 sa v súlade s výsledkami Uruguajského kola mnohostranných obchodných rokovaní ustanovujú kritériá, na základe ktorých Komisia stanovuje paušálne hodnoty na dovoz z tretích krajín, pokiaľ ide o výrobky a obdobia uvedené v časti A prílohy XVI k uvedenému nariadeniu.

               (2)

               Paušálne dovozné hodnoty sa vypočítajú každý pracovný deň v súlade s článkom 136 ods. 1 vykonávacieho nariadenia (EÚ) č. 543/2011, pričom sa zohľadnia premenlivé každodenné údaje. Toto nariadenie by preto malo nadobudnúť účinnosť dňom jeho uverejnenia v Úradnom vestníku Európskej únie,

         PRIJALA TOTO NARIADENIE:
   Článok 1
   Paušálne dovozné hodnoty uvedené v článku 136 vykonávacieho nariadenia (EÚ) č. 543/2011 sú stanovené v prílohe k tomuto nariadeniu.
   Článok 2
   Toto nariadenie nadobúda účinnosť dňom jeho uverejnenia v Úradnom vestníku Európskej únie.

      Toto nariadenie je záväzné v celom rozsahu a priamo uplatniteľné vo všetkých členských štátoch.
      V Bruseli 20. marca 2015

            Za Komisiu

            v mene predsedu

         Jerzy PLEWA

            generálny riaditeľ pre poľnohospodárstvo a rozvoj vidieka

      (1)  Ú. v. EÚ L 347, 20.12.2013, s. 671.

      (2)  Ú. v. EÚ L 157, 15.6.2011, s. 1.

      PRÍLOHA

         Paušálne dovozné hodnoty na určovanie vstupných cien niektorých druhov ovocia a zeleniny

                  (EUR/100 kg)

                  Číselný znak KN

                  Kód tretej krajiny (1)

                  Paušálna dovozná hodnota

                  0702 00 00

                  IL

                  94,1

                  MA

                  85,6

                  TR

                  81,6

                  ZZ

                  87,1

                  0707 00 05

                  JO

                  206,0

                  MA

                  174,9

                  TR

                  161,6

                  ZZ

                  180,8

                  0709 93 10

                  MA

                  101,5

                  TR

                  172,3

                  ZZ

                  136,9

                  0805 10 20

                  EG

                  48,9

                  IL

                  68,8

                  MA

                  53,5

                  TN

                  61,8

                  TR

                  71,3

                  ZZ

                  60,9

                  0805 50 10

                  TR

                  61,9

                  ZZ

                  61,9

                  0808 10 80

                  AR

                  94,0

                  BR

                  71,9

                  CL

                  104,5

                  CN

                  81,0

                  MK

                  28,2

                  US

                  251,8

                  ZZ

                  105,2

                  0808 30 90

                  AR

                  106,6

                  CL

                  126,1

                  CN

                  102,1

                  ZA

                  133,6

                  ZZ

                  117,1

         (1)  Nomenklatúra krajín stanovená nariadením Komisie (EÚ) č. 1106/2012 z 27. novembra 2012, ktorým sa vykonáva nariadenie Európskeho parlamentu a Rady (ES) č. 471/2009 o štatistike Spoločenstva o zahraničnom obchode s nečlenskými krajinami, pokiaľ ide o aktualizáciu nomenklatúry krajín a území (Ú. v. EÚ L 328, 28.11.2012, s. 7). Kód „ZZ“ znamená „iného pôvodu“.